Mollerup Kirke
Mollerup Kirke er en sognekirke beliggende højt i landskabet midt på øen Mors med vid udsigt mod nord, men kirken er dog omgivet af en del bebyggelse. Kirkegården har kampestensdiger og i vest et indgangsparti med stolper af kløvet granit.
Kirken består af et sengotisk kor og skib og er opført kort tid før reformationen, måske i 1400-tallet, hvilket daterer den til nogenlunde samtidig med Jørsby Kirke. Omkring 1855 fik kirkebygningen tilføjet et våbenhus i nord.
Der er tale om en kullet, dvs. bar, hvidkalket kirke, hvis murværk hovedsagelig består af rå kamp og munkesten, hvortil der kommer enkelte granitkvadre. På gotisk manér hviler murene på en høj syld, dvs. sokkel, af store kampesten. En stor del af murværket er blevet skalmuret i forskellige perioder, og kun nordsiden er bevaret i sin oprindelige form.
I vest har kirken haft et tårn af samme bredde som skibet, som måske har været fra samme periode. Enkelte grundsten efter tårnmurene ses stadig, men det er uvist, hvornår tårnet blev revet ned.
I kirkerummet er væggene hovedsageligt af rå kamp, mens triumfmuren består af mursten. Korbuen er lav, rundbuet og uden kragbånd, dvs. de nederste sten, som buen hviler på. Den tidligere syddør er tilmuret og kan kun spores i det indvendige murværk. Det samme gælder korets oprindelige østvindue. Indvendigt ses også en fin, spidsbuet døråbning mellem våbenhuset og skibet, som er gotisk.
Koret har blytag, mens skibet og våbenhuset har tegltag. Skibet har desuden en profileret trægesims, som måske er fra 1855. Indvendigt har kirken bjælkelofter. Fine, blågrå nuancer præger træværket i kirkens indre.
Alterbordet af munkesten dækkes af en simpel fyrretræskasse og en granitplade. Altertavlen fra renæssancen er anskaffet i 1655 og har søjledelte felter. I storfeltet ses et maleri fra 1942, Den gode Hyrde, af maleren Troels Trier (1879-1962).
Den romanske granitdøbefont har en glat kumme og en fod prydet af hjørneakantus. Prædikestolen er cylinderformet og fra 1800-tallet. I dens felter ses forskellige plantemotiver på en mørk baggrund.
Stolestaderne er ligeledes fra 1800-tallet og af fyr. De kan have fået nyere gavle sidenhen. En præstestol fra 1800-tallet med gitterværk af drejede balustre er opstillet i korets nordvesthjørne, sådan som det også ses i mange andre kirker på øen.
En klokkestabel med aflastningsklokke står mod nordøst på kirkegården, mens en senmiddelalderlig klokke uden inskription hænger i skibets vestgavl.